Uredba Komisije (ES) št. 642/2004

z dne 6. aprila 2004

o zahtevah po natančnosti podatkov, zbranih v skladu z Uredbo Sveta (ES) št. 1172/98 o statističnih poročilih v zvezi s cestnim prevozom blaga

(Besedilo velja za EGP)

KOMISIJA EVROPSKIH SKUPNOSTI JE -

ob upoštevanju Pogodbe o ustanovitvi Evropske skupnosti,

ob upoštevanju Uredbe Sveta (ES) št. 1172/98 z dne 25. maja 1998 o statističnih poročilih v zvezi s cestnim prevozom blaga [1], kakor je bila nazadnje spremenjena z Uredbo (ES) št. 1882/2003 Evropskega parlamenta in Sveta [2], in zlasti člena 4 Uredbe,

ob upoštevanju naslednjega:

(1) Komisija v skladu s členom 4 Uredbe (ES) 1172/98 zagotovi, da posredovani statistični rezultati držav članic izpolnjujejo minimalne standarde natančnosti, ob upoštevanju strukturnih lastnosti cestnega prevoza v državah članicah.

(2) Države članice v skladu s členom 7(2) Uredbe (ES) 1172/98 Statističnemu uradu Evropskih skupnosti vsako leto zagotovijo informacije o velikostih vzorcev, o stopnji neodzivnosti in, v obliki standardne napake ali intervalov zaupnosti, o zanesljivosti glavnih rezultatov.

(3) Strukturo in vsebino minimalnih standardov natančnosti statističnih rezultatov, ki jih pošiljajo države članice, je treba točno določiti.

(4) Ukrepi, predvideni s to uredbo, so v skladu z mnenjem Odbora za statistični program, ki je bil ustanovljen v skladu s Sklepom Sveta 89/382/EGS, Euratom [3] -

SPREJELA NASLEDNJO UREDBO:

Člen 1

Časovna obdobja, ki jih mora statistični pregled pokrivati

1. Kadar države članice pri zbiranju podatkov uporabljajo metodo vzorčenja, mora statistični pregled pokrivati vsa časovna obdobja.

2. Kadar skupni vozni park cestnih tovornih motornih vozil, ki so lahko vključena v statistični pregled v državi članici, šteje manj kot 25000 vozil, ali je v skupni vozni park vozil, ki opravljajo mednarodni prevoz, vključeno manj kot 3000 vozil, mora statistični pregled pokrivati najmanj sedem tednov v enem četrtletnem obdobju.

Člen 2

Odstotek standardne napake

1. Kadar države članice pri zbiranju podatkov uporabljajo metodo vzorčenja, odstotek standardne napake (95 % zanesljivost) letnih ocen za prevožene tone, za prevoz tone-kilometrov in za skupne kilometre, prevožene s polnim vozilom, ne sme biti večji od ± 5 % za skupni cestni prevoz blaga in za nacionalni cestni prevoz blaga.

2. Kadar skupni vozni park cestnih tovornih motornih vozil, ki je pomemben za statistični pregled v državi članici, šteje manj kot 25000 vozil, ali skupni vozni park vozil, ki opravljajo mednarodni prevoz, šteje manj kot 3000 vozil, odstotek standardne napake (95 % zanesljivost) letnih ocen za prevožene tone, za prevoz tone-kilometrov in za skupne kilometre, prevožene s polnim vozilom, ne sme biti večji od ± 7 % za skupni cestni prevoz blaga in za nacionalni cestni prevoz blaga.

Člen 3

Podatki, ki jih je treba dostaviti Statističnemu uradu Evropskih skupnosti

1. Države članice Statističnemu uradu Evropskih skupnosti dostavijo podatke, ki omogočajo izračun velikosti vzorca, stopenj odzivnosti in stopenj kakovosti registra za vsako četrtletno obdobje. Kadar je primarna vzorčna enota cestno tovorno motorno vozilo, je treba podatke dostaviti v obliki preglednice B1, opisane v Prilogi k tej uredbi. Kadar primarna vzorčna enota ni cestno tovorno motorno vozilo, je treba podatke odstaviti v obliki preglednice B2, opisane v Prilogi k tej uredbi. Preglednica se dostavi po istem terminskem načrtu, kakor prenos podatkov iz člena 5(3) Uredbe (ES) št. 1172/98.

Za namene tega člena se uporabljajo naslednje opredelitve pojmov:

(a) "stopnja odzivnosti" pomeni vrednost spremenljivke, pri kateri je denominator število vzorčnih enot, katerim so bili poslani statistični vprašalniki za izbrane prevoznike, in pri kateri je numerator število vzorčnih enot, katerim so bili poslani statistični vprašalniki, z odbitkom skupnega števila enot, ki so zavrnile sodelovanje in števila enot, za katere ni bilo pridobljenih nikakršnih podatkov;

(b) "stopnja kakovosti registra" pomeni vrednost spremenljivke, pri kateri je denominator število vzorčnih enot, katerim so bili poslani statistični vprašalniki, z odbitkom skupnega števila enot, ki so zavrnile sodelovanje in števila enot, za katere ni bilo pridobljenih nikakršnih podatkov, in pri kateri je numerator število vzorčnih enot, v katerih so vozila aktivno delovala med obdobjem statističnega pregleda, s pribitkom števila enot, v katerih vozila niso aktivno delovala med obdobjem statističnega pregleda, vendar pa jih je mogoče šteti za del aktivnega voznega parka.

2. Če se odstotek standardnih napak tistih podatkov, ki jih država članica dostavi na podlagi Uredbe (ES) št. 1172/98, izračunava že več let, in Statistični urad Evropskih skupnosti ugotovi, da so standardne napake v okvirih, ki jih določa člen 2 te uredbe, tedaj lahko Statistični urad Evropskih skupnosti državo članico oprosti obveznosti dostavljanja preglednice B1 ali preglednice B2 za vsako četrtletno obdobje.

3. Kadar se uporablja odstavek 2, lahko država članica Statističnemu uradu Evropskih skupnosti sporoči podatke za vsako leto, da omogoči izračun stopnje odzivnosti in stopnje kakovosti registra. Podatke lahko dostavi v obliki preglednice B3 ali preglednice B4 (odvisno od primera) iz Priloge k tej uredbi. Preglednico mora predložiti v petih mesecih od konca zadnjega četrtletnega obdobja opazovanja v zadevnem letu. Poleg tega države članice po istem terminskem načrtu Statističnemu uradu Evropskih skupnosti dostavijo podatke o izračunanem odstotka standardne napake (95 % zanesljivost) pri ocenah za prevožene tone, za prevoz tone-kilometrov in za skupne kilometre, prevožene s polnim vozilom, za skupni cestni prevoz blaga, za nacionalni cestni prevoz blaga in za skupni mednarodni cestni prevoz blaga.

Člen 4

Kadar v državi članici skupni vozni park cestnih tovornih motornih vozil, ki opravljajo mednarodni prevoz, in ki jih je mogoče zajeti v statističnih pregled, šteje manj kot 1000 vozil, je zadevna država članica oproščena uporabe te uredbe.

Člen 5

Ta uredba začne veljati dvajseti dan po objavi v Uradnem listu Evropske unije.

Člen 1 se uporablja od 1. januarja 2006.

Ta uredba je v celoti zavezujoča in se neposredno uporablja v vseh državah članicah.

V Bruslju, 6. aprila 2004

Za Komisijo

Pedro Solbes Mira

Član Komisije

[1] UL L 163, 6.6.1998, str. 1.

[2] UL L 284, 31.10.2003, str. 1.

[3] UL L 181, 28.6.1989, str. 47.

--------------------------------------------------

PRILOGA

+++++ TIFF +++++

+++++ TIFF +++++

+++++ TIFF +++++

+++++ TIFF +++++

--------------------------------------------------